recursal/SuperWikiNEXT-32B huggingface dataset:
**גיא פלטין** (נולד ב-25 בספטמבר 2000) הוא כדורסלן ישראלי, המשחק בקבוצת עירוני קריית אתא ובנבחרת ישראל 3x3. גובהו 1.93 מטר והוא משחק בעמדת הרכז.

ביוגרפיה
--------

פלטין נולד בכפר אז"ר. בנם של אמיר ואלונית, וגדל בחולון שם שיחק במחלקת הנוער מגיל 8.

בעונת המשחקים 2014/15 הוביל פלטין את קבוצת הנערים של הפועל חולון לזכייה בדאבל היסטורי באליפות ובגביע של אותה שנה. בתום עונה זו זומן פלטין לאקדמיה של איגוד הכדורסל במכון וינגייט. פלטין שיחק בעונת 2015/16 כרכז בקבוצת האקדמיה עם תלמידי כיתות י"א ו-י"ב בעודו תלמיד כיתה י'.

בתום עונת 2018 חתם פלטין במועדון נעוריו הפועל חולון. פלטין מיעט לשחק ולא שותף ברוטציה בכל המפעלים בה שיחקה הקבוצה בהדרכת המאמן דן שמיר ובעונת המשחקים 2019/20 הושאל לקבוצת הכדורסל הפועל רמת גן-גבעתיים מהליגה הלאומית שם שיחק כרכז. בעונת המשחקים 2020/21 בחר פלטין להישאר עם הפועל רמת גן-גבעתיים והוחתם שוב לשנה כקפטן הקבוצה על ידי המאמן מתן חרוש. בחודש מאי 2021 קיבל מאיגוד הכדורסל את תואר 'פריצת העונה'. את עונה זו סיים פלטין עם ממוצעים של 15.7 נק', 5.3 ריבאונדים, 4.7 אסיסטים ו-2.8 חטיפות למשחק ב-30.4 דק'. 

בתחילת חודש יולי 2021, לקראת עונת 2021/2022, חתם פלטין לשנתיים במכבי ראשון לציון ששיחקה בליגת העל.עונתו הראשונה במכבי ראשון לציון, הסתיימה בירידה לליגה הלאומית ועזיבת המאמן גיא גודס.

### נבחרות ישראל

בקיץ 2016 שיחק פלטין בנבחרת הקדטים (U16) באליפות אירופה שהתקיימה בבולגריה (דרג ב'). בטורניר זה עלתה הנבחרת למשחק הגמר בו הפסידה לנבחרת רוסיה אך הצליחה להעלות את נבחרת ישראל לדרג א' עם המאמן דני גוט.

בקיץ 2018 שיחק פלטין עם נבחרת הנוער באליפות אירופה (U18) שהתקיימה במקדוניה עם המאמן נתי כהן.

#### נבחרת 3x3

בקיץ 2017 שיחק פלטין במדי נבחרת ישראל באליפות העולם בסין בטורניר 3x3 בהובלת המאמן אילן קובלסקי והגיע עם הנבחרת עד למקום ה-9.

בקיץ 2021 שיחק פלטין עם נבחרת ישראל 3x3 בטורניר מוקדמות אליפות אירופה 3x3 שהתקיים בתל אביב. פלטין השתתף בשתי קטגוריות גיל (בוגרים ו-U23) והעפיל עם שתיהן מהמקום ה-1 לאליפות אירופה לאומות.

בטורניר ליגת האומות (U23) לשנת 2021 שיחק פלטין במדי נבחרת ישראל בו זכו בגמר הטורניר.

קישורים חיצוניים
----------------

* גיא פלטין, ברשת החברתית אינסטגרם
* פרופיל, באתר eurobasket
* פרופיל, באתר מנהלת ליגת העל בכדורסל
* פרופיל, באתר איגוד הכדורסל הישראלי
* פרופיל, באתר פיב"א
* יעקב מאיר, הכישרון שיצא למחנה אימונים בארה"ב, באתר ישראל היום, 19 באוקטובר 2018

הערות שוליים
------------

1. ↑  רועי כהן, ‏גיא פלטין חתם בהפועל חולון ל-4 שנים, באתר ערוץ הספורט, 28 ביוני 2018
2. ↑  הגארד גיא פלטין חתם במכבי ראשון לציון, באתר ONE‏, 5 ביולי 2021
3. ↑  בפעם השניה ברציפות: ישראל ניצחה בגמר ליגת האומות 3X3 עד גיל 23, ‏4 באוגוסט 2021
הגאון רבי **יחיאל מיכל** ב"ר **אליעזר** מנמירוב (נרצח ב-12 ביוני 1648, כ"ב בסיוון ה'ת"ח) היה רב ומקובל, מראשוני תנועת החסידות באירופה, רבה של הקהילה היהודית וראש ישיבה בעיר נמירוב, מחבר הספר "**שברי לוחות**".

רבי **יחיאל מיכל** נולד **להגאון רבי אליעזר מזלאטשוב**, נישא לבתו של רבי מרדכי יפה בעל הלבושים, כיהן כרבה של הקהילה היהודית בנמירוב ועמד בראשות הישיבה בעיר, עד להירצחו בשנת 1648 בגזרות ת"ח–ת"ט.

רבי שבתי הכהן קונן עליו ב"מגילת עיפה" ואמר שידע כל התורה כולה בעל-פה, והיה בקי בכל החכמות.

הירצחו
------

כשמוע היהודים על פשיטותיהם של הקוזאקים הסתגרו עם רכושם בתוך מבצר העיר ונעלו את שעריה.
ביום כ' בסיוון בשנת ה'ת"ח, 10 ביוני 1648, פשטו חיל קריבונוס הקוזאקים על העיר נמירוב תוך שהתחזו לכח ידידותי והניפו דגלים של צבא הכתר של פולין. בהפצרתם של תושבי העיר הגויים ששיתפו פעולה עם הקוזאקים, שוכנעו היהודים בני העיר שמדובר בסיוע מפני התקפות הקוזאקים על הערים. כאשר פלשו הפורעים לעיר טבחו בה כל מי שלא הסכים להמיר דתו לנצרות אורתודוקסית. בטבח זה נרצחו אלפי יהודים.
רבים מן היהודים בנמירוב מסרו נפשם לקדש שם שמים, שלא להמיר את דתם בעידודו של רבם, שגם הוא כמותם קפץ לבריכות המים בסמוך למבצר למסור נפש.
רבי יחיאל מיכל נתפס על ידי אחד מן הפורעים הקוזאקים שכפה עליו להמיר דתו, הצליח להשתחרר ולברוח, ומצא מקום מסתור יחד עם אמו בבית אחד משך כל הלילה עד אור הבוקר.

לאחר הטבח החלו תושבי העיר הגויים לחפש בבתים אם יש מי שהצליח לברוח. רבי יחיאל מיכל ברח עם אמו לבית הקברות בכדי שיובא לקבורה באם ימצאוהו.
ביום כ"ב בסיון, מצאו אחד הגויים תושבי העיר ורצחו לעיני אמו במכות מקל, ולאחר מכן רצח גם אותה.

רק כעבור שלשה ימים הצליחה אשתו להביאו לקבורה.

תענית כ' בסיוון
---------------

עקב פרעות אלו חודשה תענית כ' בסיוון בידי ועד ארבע ארצות, לזכר גזרות ת"ח–ת"ט.

רבי אלכסנדר זיסקינד מהוראדנא (בעל "יסוד ושורש העבודה") מציין את אופי יום זה: "עיקר התענית זה של כ' סיון, לתת אל לבו כמעט בכל רגע על הריגת הצדיקים והחסידים, ועל כלל האומה הישראלית הקדושה, שנהרגו במיתות אכזריות משונות ונשפך דמם באותו הזמן. ולקונן ולהצטער בלבו על הריגת בניו של מקום ברוך הוא וברוך שמו. ובודאי היה מזה להבורא יתברך שמו צער גדול כביכול".

ספריו
-----

* יחיאל מיכל בן אליעזר, **שברי לוחות**, ‏לובלין – מהדורה שנייה, תרע"ג, באתר היברובוקס

ראו גם
------

* גזרות ת"ח–ת"ט
* נמירוב, יהודי נמירוב
* תענית כ' בסיוון
* יון מצולה

לקריאה נוספת
------------

* רבי יחיאל מיכל מנמירוב, **שברי לוחות**, לובלין, ה'ת"מ.
* רבי נתן נטע הנובר, **יון מצולה**.

קישורים חיצוניים
----------------

* יון מצולה, באתר (היברובוקס)
* שברי לוחות, באתר (היברובוקס)

הערות שוליים
------------

1. ↑  רבי אלכסנדר זיסקינד מהוראדנא, **יסוד ושורש העבודה**, שער תשיעי – שער הצאן, פרק י"א, כוונת תענית כ' בסיון.
**אחמד רזא** (טורקית **Ahmed Rıza**, ‏1858 איסטנבול - 26 בפברואר 1930) היה ממנהיגי תנועת הטורקים הצעירים באימפריה העות'מאנית.

חייו
----

אחמד רזא נולד באיסטנבול. אביו כונה "אינגיליז עלי" עקב ידיעותיו הרבות בשפה ובתרבות האנגלית וכן קשריו הטובים עם האנגלים במלחמת קרים. רזא הצעיר מונה למנהל על מערכת החינוך בעיר בורסה.

בשנת 1889 קיבל רזא אישור מהשלטונות לבקר בפריז לרגל התערוכה העולמית של פריז (1889) שחגגה 100 שנים למהפכה הצרפית. הוא ניצל זאת כדי לחבור לקבוצת הגולים שפעלה שם במחאה על שלטונו העריץ של הסולטאן עבדול חמיד השני.

בפריז ייסד את כתב העת "התייעצות" שהפך לביטאון של הטורקים הצעירים. בתקופת שהותו בפריז הושפע מהפילוסופיה הפוזיטיביסטית, שקבעה כי ניתן לפתור את מצוקות החברה על ידי הקידמה המדעית. סיסמתו של רזא הייתה סדר וקידמה ותחת השפעתו נוסדה מועצת האיחוד והקידמה, שהייתה למסגרת הארגונית של תנועת הטורקים הצעירים.

אחמד רזא התנגד להפעלת לחץ חיצוני אירופאי על האימפריה כפי שנקבע בקונגרס הראשון של התנועה בשנת 1902. הוא טען שזה מיותר ומסוכן, משום שהאינטרס של המעצמות אינו עולה תמיד בקנה אחד עם האינטרס של נתיני האימפריה.

קישורים חיצוניים
----------------

ויקישיתוף מדיה וקבצים בנושא **אחמד רזא** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007595690405171
* BnF: cb12002738j (data)
* GND: 132926016
* ISNI: 0000 0003 5662 9935
* LCCN: n80138867
* SUDOC: 028131886
* TDVİA: ahmed-riza
* Trove: 1236055
* VcBA: 495/51746
* VIAF: 188501153
* WorldCat: lccn-n80138867

 |
כת ה**באמלאכי** (באנגלית: **Bamalaki**) הייתה כת נוצרית פרוטסטנטית באוגנדה שפרשה בשנת 1913 מהכנסייה הרשמית בשל דבקות חבריה במצוות המקרא שאינן מקוימות על ידי הנוצרים.

הכת, שנקראת על שם מייסדה, מלאכי מוסאג'קאווה (Malaki Musajakawa) הצליחה לסחוף רבים באוגנדה ובשנת 1921 היו בה כ-100,000 חברים.
בין חברי הכת היה סמיי קאקונגולו, מצביא משבט הבוגנדה אשר לאחר מכן הקים את קהילת האבאיודאיה שמקיימת אורח חיים יהודי.

עקרונות הכת
-----------

הכת מסתמכת על מצוות מקראיות שנשכחו או הודחקו על ידי הנצרות ובהן:

* שמירת יום השבת ככתוב בתורה ודרישה להכרה רשמית ביום זה כיום מנוחה.
* איסור אכילת חזיר.
* איסור על הסתייעות ברופאים או שימוש בתרופות – האל הוא המושיע את האדם בעת מחלה ואסור לנסות להשפיע על תוצאות מעשיו. עיקרון זה נשאב מספר דניאל, פרק ג', שבו הקב"ה מציל אדם מאש התופת ולכן, אם ירצה יציל גם את החולה ביותר.

עמוד תווך נוסף לעיקרון זה נמצא בספר ירמיהו: "עֲלִי גִלְעָד וּקְחִי צֳרִי בְּתוּלַת בַּת מִצְרָיִם לַשָּׁוְא הרביתי [הִרְבֵּית] רְפֻאוֹת תְּעָלָה אֵין לָךְ".
* התרת פוליגמיה בטענה שאברהם אבינו נשא מספר נשים.

מתח עם השלטונות
---------------

התנגדותם של חברי הכת לחסן את הבקר מפני מגיפות גרמה למאבקים קשים בינם לבין השלטונות הבריטיים באותה תקופה. ב-1926 הוגלה מאלכי לצפון אוגנדה ומת שנה לאחר מכן לאחר שביתת רעב.

לקריאה נוספת
------------

* עודד, אריה. יהדות בתוככי אפריקה, ירושלים - האגודה לידידות ישראל-אפריקה. 2003

הערות שוליים
------------

1. ↑  ספר ירמיהו, פרק מ"ו, פסוק י"א
**Team Win Recovery Project** (ראשי תיבות: **TWRP**, תרגום מילולי: קבוצה מנצחת - פרויקט שחזור), הוא פרויקט קוד פתוח להתקנת אימג' שחזור עבור מכשירים מבוססי אנדרואיד.

האפליקציה מספקת ממשק משתמש להתקנת קושחה של צד שלישי ולגיבוי המערכת הנוכחית, פונקציות שאינן נתמכות על ידי אימג' שחזור מסחרי. לפיכך, היא מותקנת לעיתים קרובות כאשר מבצעים רוט למכשירי אנדרואיד, אך אין צורך ברוט לפני ההתקנה. לאחר הורדת אימג' שחזור שתואם את הדגם הספציפי של המכשיר וטעינתו באמצעות האפליקציה, ניתן להיכנס למצב שחזור באמצעות שילוב כפתורים ספציפי למכשיר ולטעון מערכת הפעלה חלופית מקובץ במחשב. לשם המחשה, ניתן להתקין ב-LG G2 בגרסת אנדרואיד 4.4 את מערכת ההפעלה LineageOS 18.1 המבוססת על אנדרואיד 11.

פונקציות
--------

השיטה העיקרית להתקנת רום (flashing) במכשיר אנדרואיד היא על ידי הורדה של גרסה שהוכנה ספציפית לדגם המכשיר, ואז שימוש בכלי כגון fastboot או Odin. חלק מהרומים המותאמים באים עם TWRP כאימג' שחזור ברירת מחדל.

TWRP מעניק למשתמשים אפשרות לגבות את המכשיר שלהם באופן מלא (כולל מנהל אתחול, נתוני מערכת, אפליקציות פרטיות וכולי) לחזור אליו בכל עת ומנהל קבצים מובנה למחיקת קבצים שעלולים לגרום לבעיות במכשיר או להוספת קבצים כדי לתקן בעיות.

נכון ל-2019, TWRP תמכה בהתקנה של רומים מותאמים (גרסאות מותאמות של מערכות הפעלה כגון LineageOS או גרסת אנדרואיד עדכנית), קרנלים, תוספים ומגוון מודים נוספים.

נתמכים גם איפוס, גיבוי, שחזור והתקנה של מחיצות שונות, כגון מחיצות מערכת, אתחול, נתוני משתמש, מטמון וזיכרון פנימי. TWRP כולל העברת קבצים באמצעות MTP, כמו גם מנהל קבצים בסיסי, ואמולטור מסוף.

קיימות הפצות נוספות הבנויות על בסיס הקוד הפתוח של TWRP.

קישורים חיצוניים
----------------

ויקישיתוף מדיה וקבצים בנושא **Team Win Recovery Project** בוויקישיתוף
* 

* אתר האינטרנט הרשמי של Team Win Recovery Project (באנגלית)

הערות שוליים
------------

1. ↑  LG G2 באתר LineageOS, גרסת אנדרואיד 11
פירוש נוסף ערך זה עוסק בשחקן ומחזקאי אמריקאי. אם התכוונתם ליועץ תקשורת אמריקאי, ראו ג'ייסון מילר (דובר).

**ג'ון אנטוני מילר** (באנגלית: **John Anthony Miller**;‏ 22 באפריל 1939 - 13 במאי 2001) היה שחקן קולנוע ומחזאי אמריקאי, זוכה פרס פוליצר על עבודתו במחזה "שנת האליפות ההיא". היה מועמד לפרס אוסקר לשחקן המשנה הטוב ביותר לשנת 1973 על תפקידו בתור האב קאראס בסרט "מגרש השדים".

ביוגרפיה
--------

מילר נולד בשם ג'ון אנטוני מילר בשכונת לונג איילנד סיטי שברובע קווינס, ניו יורק. אמו מרי קלייר קולינס הייתה מורה ואביו ג'ון א. מילר עבד לפרנסתו בתור חשמלאי. בילדותו עבר להתגורר בעיר סקרנטון שבצפון פנסילבניה ולמד באוניברסיטה המקומית. לאחר מכן למד באוניברסיטה הקתולית שבוושינגטון, שם למד דרמה וספרות אנגלית.

מילר התפרסם בשנת 1973 כשזכה בפרס פוליצר על המחזה אותו ביים "שנת האליפות ההיא".
לזכייה זו נוספה הופעת בכורה בסרט האימה "מגרש השדים" בתור האב דמיאן קאראס, פסיכיאטר המנסה ביחד עם האב מרין לגרש את השד מגופה של הנערה רייגן (לינדה בלייר). על התפקיד הועמד מילר לפרס אוסקר לשחקן המשנה הטוב ביותר. מילר הופיע בסרט השלישי בסדרה ב-1990 לצידם.

מילר שילב בין הופעה על בימות התיאטרון והפקת הצגות ובין סטי הצילומים שם הופיע בין היתר בקומדיה הסוריאליסטית "התצורה התשיעית" בתור לוטננט פרנקי רנו, יוצא מלחמת וייטנאם המאושפז עקב מצבו הנפשי המעורער במוסד לפגועי נפש.

בשנת 1980 הופיע בסרט הטלוויזיה "המפלצת של הנדרסון" לצד כריסטין לאטי. 

את המחזה "שנת האליפות ההיא" שהקנה לו את פרס פוליצר תרגם מילר לגרסה קולנועית בבימויו בשנת 1982, סרטו הראשון והיחיד כבמאי היה מועמד לפרס דב הזהב בפסטיבל הסרטים הבינלאומי בברלין. לאחר מכן שיחק בתפקיד ראשי בסרט האקשן "חיילי צעצוע", ובדרמת הספורט "רודי" שבה גילם את שחקן ומאמן הפוטבול ארה פרסג'יאן.

מילר הוא אביהם של שחקני הקולנוע ג'ייסון פטריק (מאשתו הראשונה השחקנית ג'קי גלייסון) ושל ג'ושוע ג'ון מילר (מאשתו השנייה השחקנית סוזן בראנד).

מילר נפטר בשנת 2001 מהתקף לב בגיל 62 בביתו שבסקרנטון פנסילבניה.

קישורים חיצוניים
----------------

ויקישיתוף מדיה וקבצים בנושא **ג'ייסון מילר** בוויקישיתוף

* ג'ייסון מילר, במסד הנתונים הקולנועיים IMDb (באנגלית)
* ג'ייסון מילר, באתר AllMovie (באנגלית)
* ג'ייסון מילר, במסד הנתונים הקולנועיים KinoPoisk (ברוסית)
* ג'ייסון מילר, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 2136448
* BNE: XX1611253
* BnF: cb14041769p (data)
* GND: 108235955
* ISNI: 0000 0000 8125 6120
* LCCN: no2008160374
* NKC: xx0049274
* SNAC: w6656031
* SUDOC: 102124736
* VIAF: 46962057
* WorldCat: lccn-no2008160374

 |
**ולריאן אלכסנדרוביץ' זורין** (1 בינואר 1902 - 14 בינואר 1986) היה דיפלומט סובייטי, הזכור ביותר בזכות העימות המפורסם שלו עם עדלי סטיבנסון ב-25 באוקטובר 1962, במהלך משבר הטילים בקובה.

חיים וקריירה
------------

זורין נולד בנובוצ'רקאסק. לאחר שהצטרף למפלגה הקומוניסטית של ברית המועצות בשנת 1922, מילא זורין תפקיד ניהולי בעיריית מוסקבה ובוועד המרכזי של הקומסומול עד שנת 1932. בשנת 1935 סיים את לימודיו במכון הקומוניסטי הגבוה לחינוך (Высший коммунистический институт просвещения). בשנים 1935 עד 1941 עבד זורין במשימות רבות של המפלגה וכמורה. בשנים 1941–1944 הועסק בוועדה העממית לענייני חוץ, שהפכה בהמשך למשרד החוץ הממשלתי.

בשנים 1945 עד 1947 שימש זורין בתור השגריר הסובייטי בצ'כוסלובקיה. בשנת 1948 סייע בארגון ההפיכה בצ'כוסלובקיה. בשנים 1947 עד 1955 ושוב בשנים 1956 עד 1965 הוא היה סגן שר החוץ של ברית המועצות. במקביל מילא תפקידים אחרים, בהם תפקיד הנציג הסובייטי הקבוע במועצת הביטחון של האו"ם בשנים 1952 עד 1953. בשנים 1955 עד 1956 היה זורין השגריר הסובייטי הראשון ברפובליקה הפדרלית של גרמניה. בשנים 1956–1965 הוא ייצג שוב את ברית המועצות במועצת הביטחון של האו"ם, מה שהוביל לעימות המפורסם שלו עם עדלי סטיבנסון ב-25 באוקטובר 1962, במהלך משבר הטילים בקובה.

לאחר ההתנקשות בג'ון פ. קנדי בשנת 1963, פרסם זורין הצהרה שנויה במחלוקת על הסיבות הפוטנציאליות לרצח הנשיא, אשר ביטל את האמונות כי קנדי נהרג על ידי פנאט שמאלני בשם לי הארווי אוסוואלד, ובמקום זאת שיער כי ייתכן שהיה זה תוצאה של השקפותיו המתקדמות של קנדי בנוגע לזכויות האזרח ו"החלאות" של הדרום האמריקני.

בשנים 1965 עד 1971 שימש זורין כשגריר ברית המועצות בצרפת ובשנת 1971 מונה לשגריר למשימות מיוחדות של משרד החוץ של ברית המועצות. בקונגרס ה-22 וה-23 של המפלגה הקומוניסטית ב-1961 וב-1966 נבחר זורין לוועד המרכזי של המפלגה.

### משבר הטילים בקובה

 ערך מורחב – **משבר הטילים בקובה**  

במהלך משבר הטילים בקובה באוקטובר 1962, העביר שגריר ארצות הברית עדלי סטיבנסון מצגת הסברה במושב חירום של מועצת הביטחון. במצגת, שמשכה כיסוי טלוויזיוני נרחב, הוא שאל בכוח את שגריר ברית המועצות באומות המאוחדות ולריאן זורין אם מדינתו תציב טילים גרעיניים בקובה. במהלך השאלה נראה שזורין נרתע מלהשיב, סטיבנסון זירז את תשובתו של זורין ואמר "אל תחכה לתרגום, ענה 'כן' או 'לא'!". כאשר זורין השיב כי "אינני בבית משפט אמריקאי, ולכן לא אענה על שאלה שמופנית אליי כאילו שאל אותי עורך דין, אענה לך בבוא העת," ענה לו סטיבנסון "אני מוכן לחכות לתשובה שלי עד שהגיהנום יקפא". סטיבנסון הראה תמונות שצולמו על ידי מטוס הריגול לוקהיד U-2 שאיששו טענה כי ברית המועצות הציבה טילים גרעיניים בקובה, אחרי שזורין רמז שהם לא קיימים.

 זורין עם אשתו בשנת 1962

קישורים חיצוניים
----------------

ויקישיתוף מדיה וקבצים בנושא **ולריאן זורין** בוויקישיתוף
* ולריאן זורין, באתר "Find a Grave" (באנגלית)

הערות שוליים
------------

1. ↑  (McKeever, pp. 526–528)
2. ↑  (McKeever, p. 527)
3. ↑  (McKeever, pp. 527–528)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007325021005171
* CiNii: DA09553916
* GND: 129455393
* ICCU: IEIV030862
* ISNI: 0000 0001 0903 2656
* LCCN: n97873906
* NARA: 10574569
* NDL: 00552234
* NKC: mzk20231187361
* NTA: 070663920
* RERO: 02-A004002105
* SNAC: w6tk4q61
* SUDOC: 086760564
* VIAF: 55227685
* WorldCat: lccn-n97873906

 |
**טרנס ריצ'רד "טרי" מקאוליף** (באנגלית: **Terence Richard "Terry" McAuliffe**; נולד ב-9 בפברואר 1957) הוא פוליטיקאי אמריקאי מהמפלגה הדמוקרטית, שכיהן כמושל ה-72 של מדינת וירג'יניה מאז ינואר 2014 עד ינואר 2018.

ביוגרפיה
--------

מקאוליף נולד בסירקיוז, ניו יורק, למילי וג'ק מקאוליף, וגדל בעיר. משפחתו היא קתולית. אביו היה סוכן נדל"ן ופוליטיקאי דמוקרטי מקומי. הוא סיים את לימודיו בתיכון ב-1975, וב-1979 סיים תואר ראשון באוניברסיטה הקתולית של אמריקה. לאחר סיום לימודיו עבד עבור הקמפיין של הנשיא ג'ימי קרטר ב-1980. בהמשך נרשם לאוניברסיטת ג'ורג'טאון, וסיים תואר ראשון במשפטים ב-1984.

מקאוליף הוא חבר קרוב של הזוג ביל והילרי קלינטון. הוא ניהל במשותף את קמפיין הבחירות לנשיאות מחדש של ביל קלינטון ב-1996. הוא גייס סכומי כסף עצומים עבור ביל בעת נשיאותו, בסך 275 מיליון דולר, וכן 1.35 מיליון דולר לאחר תום הנשיאות.

בשנת 2001 נבחר לשרת כיושב ראש הוועדה הדמוקרטית הלאומית (DNC), תפקיד אותו מילא עד 2005. בעת כהונתו דחף למימון נרחב של פוליטיקאים דמוקרטים בווירג'יניה, וכך למשל העביר 5 מיליון דולר לקמפיין המוצלח של טים קיין, שבסופו של דבר נבחר למושל ושירת בעמדה זו בשנים 2006–2010. מקאוליף כיושב ראש משותף של מסע הבחירות לנשיאות של הסנאטורית הילרי קלינטון ב-2008.

בשנת 2012 נבחר לעמית מחקר בבית הספר לממשל ע"ש ג'ון פ. קנדי באוניברסיטת הרווארד. בנובמבר 2012 הכריז כי בכוונתו להתמודד למשרת מושל מדינת וירג'יניה. באפריל 2013 זכה במועמדות הדמוקרטית למושל, כאשר עמד ללא תחרות בפריימריז של מפלגתו. בנובמבר באותה השנה נבחר כמושל, לאחר מרוץ צמוד נגד יריבו הרפובליקני וכן יריב ליברטריאני נוסף. ב-11 בינואר 2014 נכנס לתפקידו במקומו של בוב מקדונל היוצא. ירש אותו במשרת המושל סגנו, רלף נורתם, שהביס את יריבו הרפובליקני אד גילספי בנובמבר 2017.

הוא היה מועמד המפלגה הדמוקרטית לתפקיד מושל וירג'יניה בבחירות 2021. ביום הבחירות לתפקיד המושל, ב-2 בנובמבר, הפסיד מקאוליף למועמד הרפובליקני גלן יאנגקין במפלה שנחשבה למפח נפש עבור הדמוקרטים והנשיא ביידן.

מקאוליף נשוי לדורותי סוואן, ולזוג חמישה ילדים.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **טרי מקאוליף** |

* אתר האינטרנט הרשמי של טרי מקאוליף
* טרי מקאוליף, ברשת החברתית פייסבוק

* טרי מקאוליף, ברשת החברתית אקס (טוויטר)

* טרי מקאוליף, ברשת החברתית אינסטגרם

* טרי מקאוליף, סרטונים בערוץ היוטיוב

* טרי מקאוליף, ברשת החברתית Goodreads

* טרי מקאוליף, באתר פליקר
* טרי מקאוליף, אתר מושל וירג'יניה
* רועי סמיוני ואטילה שומפלבי, טרי מקאוליף בישראל, באתר ynet, 11 ביולי 2016
* עמירם ברקת, ‏"קלינטון פקחית, קשוחה וחזקה. היא תהיה טובה לישראל", באתר גלובס, 15 ביולי 2016

הערות שוליים
------------

1. ↑  "2013 election results:Terry McAuliffe edges Ken Cuccinelli, Chris Christie coasts". *Politico*. נבדק ב-6 בנובמבר 2013. `{{cite web}}`:  (עזרה)
2. ↑  שרה רנקין, McAuliffe wins Democratic nomination for Virginia governor, באתר AP‏, 9 ביוני 2021 (באנגלית)
3. ↑  ניו יורק טיימס, המועמד הרפובליקאי גלן יאנגקין ניצח בבחירות למושל וירג'יניה, באתר הארץ, 3 בנובמבר 2021

|  |  |
| --- | --- |
| בקרת זהויות עריכת הנתון בוויקינתונים | 
* GND: 105766653X
* ISNI: 0000 0001 3899 5646
* LCCN: n2006075645
* SUDOC: 133391124
* VIAF: 200111584
* WorldCat: lccn-n2006075645

 |
**חג סירות הדרקון**, הידוע גם בשם חג דואן-וו (בפין-יין Duānwǔ Jié ובסינית 端午节), הוא חג מסורתי שנחוג בסין העממית, טאיוואן, סינגפור ומלזיה. ב-2008 הוא הוכר כחג ציבורי בסין העממית לראשונה מאז שנות הארבעים. חג סירות הדרקון הוא אחד החגים הראשים בלוח השנה הסיני.

החג נחוג כל שנה ביום החמישי של החודש החמישי על פי לוח השנה הסיני, ולכן אין לו תאריך קבוע בלוח הגרגוריאני. על פי רוב יחול החג בסוף חודש יוני, אולם ב-2013, למשל, חל החג ב-12 ביוני.

הפסטיבל נערך לזכר המשורר הסיני צ'ו יואן (Qu Yuan בפין-יין ובסינית 屈原), שעל פי המסורת התאבד בשנת 278 לפנה"ס, כשקפץ לנהר במחאה על השחיתות שפשתה סביב בתקופתו. תושבי המקום יצאו לחפש את גופתו שנסחפה, והשתמשו בסירות בצורת דרקון על מנת להפחיד את הדגים ולמנוע מהם לאכול את גופת המשורר.

במהלך החג נהוג לבקר באגם דונג-טינג (Dòngtíng Hú בפין-יין ובסינית 洞庭湖) שבדרום מחוז חונאן, שמה לפי המסורת נסחפה גופת צ'ו יואן. במהלך החג מתמלא האגם בסירות צבעוניות בצורות דרקונים ובמאות אלפי מבקרים. המאכל המזוהה ביותר עם החג הוא דזונג-דזה, מעין ממתק אורז דביק ממולא בשעועית אדומה ועטוף בעלי במבוק.

ראו גם
------

* חג אמצע הסתיו

קישורים חיצוניים
----------------

ויקישיתוף מדיה וקבצים בנושא **חג סירות הדרקון** בוויקישיתוף
* חג דואן-וו(הקישור אינו פעיל), באתר הרדיו הבינלאומי של סין בעברית
* אורז ודרקונים: פסטיבל סירות הדרקון מגיע לשוק הנמל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012431007605171
* LCCN: sh85039279

 |
**היסטוריה צבאית** היא ענף בהיסטוריה, החוקר ומתאר קרבות, סכסוכים ומלחמות בין שבטים, מדינות וקואליציות כלל-עולמיות. ההיסטוריה הצבאית מתארת את השפעות המלחמה על חברות, על תרבויות, על הכלכלה ועוד -ולהפך. אף על פי שמאז ומתמיד היו סכסוכים בין קבוצות, ההיסטוריה הצבאית מלווה את האנושות כ-5,000 שנה - מאז המצאת הכתב. תיעוד אירועים מלחמתיים הוא רב שנים ומובא באמצעים רבים: מציורי קיר על מערות דרך סיפורי עם וספרים ועד שידור חי של אירועים בזמן אמת. ככל שהתפתחה הטכנולוגיה, כך נוצרו דרכים רבות יותר לתעד מלחמות. התיעודים הראשונים של היסטוריה צבאית הם משנת 2700 לפנה"ס, ממלחמות שערכה האימפריה השומרית במסעות ההתפשטות שלה.
קיימות מספר רשומות, כדוגמת התנ"ך והאיליאדה המתארות קרבות ומלחמות, אך עדותן כמקור היסטורי מהימן מוטלת בספק.
הרודוטוס, המכונה אבי ההיסטוריה, מתאר את פלישת פרס ליוון, במאה החמישית לפני הספירה.

משחר ההיסטוריה היו ויכוחים בין קבוצות: על מזון, על שטח מחיה או על משאבים. סכסוכים אלה, פעמים רבות, הובילו למלחמות. קלאוזוביץ טען, כי המלחמה היא המשך המדיניות באמצעים אחרים. היות שמלחמות, שבהן נהרגים אנשים רבים הן אירוע משמעותי עבור משפחה ועבור אומה, נוצר צורך לתעד את קורותיה של המלחמה. ההיסטוריון האמריקאי לורנס קילי גורס, כי כל תרבות נלחמה לפחות פעם אחת, ותרבויות רבות נלחמות ללא הרף. ההיסטוריה הצבאית חופפת במידה רבה את ההיסטוריה הכללית כיוון שפגישתן של שתי תרבויות בדרך כלל מובילה למלחמה. המנצחת היא שכותבת לרוב את ספרי ההיסטוריה. פעמים רבות נמנעו מצביאים והיסטוריונים מאזכור כשלים או טעויות ממהלך המלחמה, ולעיתים אף האדירו הישגים וניצחונות.
לכן, ההיסטוריה הצבאית אינה אחידה ומוסכמת על כולם: עמים שונים הציגו גרסאות שונות לקרבות וההיסטוריה הושפעה מדעות ותעמולה. כדוגמה, ניתן לראות את המיתוס של אנשי פאנפילוב.

לימוד ההיסטוריה הצבאית מתבצע הן באוניברסיטאות והן בבתי הספר הצבאיים כדוגמת בית הספר לקצינים. מטרת לימוד זה היא הפקת לקחים ממלחמות קודמות, למניעת הישנותם, בתחומים רבים: הפעלת הכוחות, יישום הטכנולוגיה הקיימת, ניהול המשק בזמן העימות ועוד. בלימוד ההיסטוריה הצבאית, מנקודת מבטו של הכוח הלוחם, מושם דגש על יישום תורת הלחימה, תורת הפיקוד והשליטה ואף על שמירת ערכי מוסר במלחמה. לדוגמה, מניתוח מספר רב של קרבות בהיסטוריה הצבאית של צה"ל, ניתן לראות כי מקרים רבים של הכרעה נבעו מכך שהצבא הפעיל כוחות דרך שטח שנחשב לבלתי עביר. ביקורת על לימוד ההיסטוריה הצבאית טוענת, כי העיסוק בה מכין את הצבא למלחמה הקודמת, במקום למלחמה הבאה.

מחקרים בהיסטוריה צבאית מראים, שהתפתחות טכנולוגית ומלחמה הולכים יד ביד: פיתוחים טכנולוגיים רבים הוסבו לשימוש מלחמתי ויצירת טכנולוגיה למלחמה שימשה לפיתוחים אזרחיים רבים.

ראו גם
------

* היסטוריה של כלי הירי

קישורים חיצוניים
----------------

ויקישיתוף מדיה וקבצים בנושא **היסטוריה צבאית** בוויקישיתוף
* היסטוריה צבאית, דף שער בספרייה הלאומית

הערות שוליים
------------

1. ↑
2. ↑  ראו בספרו של אלישיב שמשי, **בכוח התחבולה**, בהוצאת מערכות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533986505171
* BnF: cb12650437z (data)
* GND: 4169943-9
* HDS: 013103
* LCCN: sh85085207
* LNB: 000059461
* NARA: 10642634
* NKC: ph269104

 |
**סטפן מיטרוביץ'** (בסרבית: **Стефан Митровић**; נולד ב-15 באוגוסט 2002 בקרושבאץ שברפובליקה הפדרלית של יוגוסלביה) הוא כדורגלן סרבי המשחק בעמדת קשר הכנף בקבוצת הכוכב האדום בלגרד מליגת העל הסרבית ובנבחרת סרביה.

קריירת מועדונים
---------------

מיטרוביץ' גדל במחלקות הנוער של המילטון סרביאנס, ג'יבובה אקדמי, המילטון יונייטד, אמפייר ניאגרה אקדמי וטורונטו בקנדה. לאחר מכן שיחק בהמילטון סיטי 1.

בשנת 2019 חתם מיטרוביץ' בראדניצ'קי ניש מליגת העל הסרבית. ב-23 בנובמבר 2019 ערך את הופעת הבכורה שלו במועדון, בהפסד 0–2 לכוכב האדום בלגרד במסגרת המחזור ה-17 בליגה לעונת 2019/2020. הוא ערך 57 הופעות ליגה במדי המועדון, בהן הבקיע 13 שערים.

ב-18 ביולי 2022 חתם מיטרוביץ' בכוכב האדום בלגרד מליגת העל הסרבית. ב-24 ביולי ערך את הופעת הבכורה שלו במועדון, בניצחון 1–2 על מלאדוסט לוצ'אני במסגרת המחזור השלישי בליגה לעונת 2022/2023. במשחק זה הבקיע את שער הבכורה שלו במועדון.

קריירה בינלאומית
----------------

ב-24 בספטמבר 2022 ערך מיטרוביץ' את הופעת הבכורה שלו בנבחרת סרביה, בניצחון 1–4 על נבחרת שוודיה במסגרת ליגת האומות 2022/2023.

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Стефан Митровић у Црвеној звезди! באתר הרשמי של הכוכב האדום בלגרד, 18 ביולי 2022 (בסרבית)
חנרליסימו פרנסיסקו פרנקו
**גנרליסימו** (**Generalissimo**; באיטלקית מבוטא **ג'נרליסימו**, בספרדית **חנרליסימו**) היא הדרגה הבכירה ביותר במספר צבאות בעולם.

דרגת הגנרליסימו הוענקה למפקדים בכירים אשר פיקדו על כל הכוחות המזוינים של המדינה או למפקדים של כוחות צבא מאוחדים של כמה מדינות בנות ברית. כמו כן הוענקה דרגה זו גם כתואר כבוד לבני משפחת המלוכה בכמה מדינות אירופה.

דרגת גנרליסימו הוענקה לראשונה בשנת 1569 ליורש העצר הצרפתי אנרי דוכס אנז'ו (לימים המלך אנרי השלישי).

באימפריה הרומית הקדושה, ברוסיה ובברית המועצות נודעה שם הדרגה הזאת בצורתה המקורית הלטינית, **גנרליסימוס**.

בימי מלחמת העולם השנייה, והמלחמה להגנת המולדת, מנהיג ברית המועצות, יוסיף סטלין העניק לעצמו את דרגת הגנרליסימוס, לפי מסורת שהושאלה מרוסיה הצארית.

מפקדים מפורסמים בדרגת גנרליסימו (מנין חלקי)
-------------------------------------------

 **צרפת** 

* אנרי דוכס אנז'ו
* אנרי הראשון, דוכס גיז
* לואי השני, נסיך דה קונדה
* מוריס גמלן

 **אוסטריה** 

* אלברכט פון ולנשטיין
* הנסיך אויגן מסבויה

 **מקסיקו** 

* אנטוניו לופס דה סנטה אנה

 **רוסיה** 

* אלכסיי שיין
* אלכסנדר מנשיקוב
* אלכסנדר סובורוב

 **ברית המועצות** 

* יוסיף סטלין

 **ספרד** 

* דון חואן דה אוסטריה
* פרנסיסקו פרנקו

 **סין** 

* צ'יאנג קאי שק

 **שוודיה** 

* לנארט תורסטנסון

דרגות מקבילות והמפקדים שהחזיקו בהן
----------------------------------

**גנרל הצבאות (ארצות הברית)**

* ג'ון פרשינג
* ג'ורג' וושינגטון (הוענקה לאחר מותו)
* יוליסס ס. גרנט (הוענקה לאחר מותו)

**רייכסמרשל (גרמניה הנאצית)**

* הרמן גרינג

קישורים חיצוניים
----------------

ויקישיתוף מדיה וקבצים בנושא **גנרליסימו** בוויקישיתוף
**ישיבת הליכות עולם** היא ישיבה תיכונית תורנית פנימייתית ביישוב קרני שומרון. הישיבה הוקמה בשנת תש"ס. את הישיבה מנהל ראש הישיבה הרב אייל הראל.

מיקום הישיבה
------------

הישיבה נמצאת בקרני שומרון, בצמוד לישיבת בני עקיבא השומרון החולקות ביחד את השטח עליו הן בנויות.

סדר היום
--------

היום נפתח בלימוד גמרא בעיון, בשיעור ולאחר מכן בסדר בוקר. צורת הלימוד היא בעיון בשיטות הראשונים והאחרונים, והגעה לפסיקת ההלכה. בהמשך היום מתקיימים שיעור אמונה, חינוך, תנ"ך, הלכה ועוד. מדי פעם מתקיימים גם שיעורים בנושאים אקטואליים. בשיעורי הצהרים ובסדר צהרים נלמדת מסכת נוספת בבקיאות, ומדי שבוע מתקיים מבחן על הדפים שנלמדו. בסדרי בקיאות משמשים התלמידים הבוגרים חברותות לתלמידי החמישית. אחד ממבצעי הלימוד נערך בישיבה לקראת פורים ונקרא "הדור קבלוה", שבו חוזרים התלמידים במשך כמה ימים אינטנסיביים על דפי הגמרא שנלמדו בזמן חורף בעל פה. מבצע נוסף בישיבה נקרא "סיני" שבו נבחנים התלמידים במשך השנה על דפי גמרא ומשנה. בימי חמישי נערך בישיבה לעיתים משמר לתוך הלילה, כאשר רבים מתלמידי הישיבה נשארים ללמוד כל הלילה, ואף עורכים בעצמם חבורות לימוד.

בסדרי ערב מתקיימים שיעורים של הר"מים, חבורות של תלמידי השמינית, שיעור דף יומי, ותלמידים אחרים לומדים בחברותות.

עיקר לימודי הבגרות הם אחר סדר צהרים. תלמידי הישיבה לומדים גם את לימודי התיכון, רבים מהם עושים 5 יחידות באנגלית ובמתמטיקה. בנוסף קיימות בישיבה מגמות פיזיקה, ארץ ישראל, ביולוגיה, מחשבים, ערבית ומוזיקה.

על הישיבה
---------

בישיבה לומדים בכיתות ט-יב. בכל שכבה יש כיתה אחת, ולכל כיתה ישנו מדריך שגם גר יחד עם התלמידים בפנימיה. בשעות הערב מתקיימים חוגים שונים, ערבי כיתה ומפגשים בבתי הרמי"ם.

המבחן המסורתי בעיון בערב יום הכיפורים מתקיימים מספר ימי טיול בשנה, ושני טיולים שנתיים הכוללים לינה. הישיבה שייכת למוסדות "עליית הנוער". רוב תלמידי הישיבה פעילים בתנועות הנוער בני עקיבא, אריאל ועזרא.

בוגרי הישיבה ממשיכים במסגרות ישיבתיות, ולעיתים מבקרים באירועים שנתיים כמו שבת בוגרים ושמחת בית השואבה. בנוסף, תלמידים רבים שומרים על קשר עם צוות הישיבה.

הצוות החינוכי
-------------

בראש הישיבה עומד הרב אייל הראל. הרב אייל למד בישיבת ההסדר בקרני שומרון, תלמידו של הרב שמואל הבר, ומשמש בתפקיד מעל 15 שנה. מנהל התיכון הוא הרב יצחק (איציק) הולנדר.

הצוות כולל גם מנהל פנימייה, יועץ חינוכי, מדריך לכל כיתה, עובד סוציאלי ואם בית.

קישורים חיצוניים
----------------

* 

* אתר האינטרנט הרשמי של ישיבת הליכות עולם
* קישור המכיל תוכן פרסומי, מוטב להחליפו במקור אחר. להסבר נוסף ראו {{קישור פרסומי}} **פרסומי** ראיון עם ראש הישיבה - הרב אייל הראל, אתר ערוץ שבע.

הערות שוליים
------------

1. 1 2  קישור המכיל תוכן פרסומי, מוטב להחליפו במקור אחר. להסבר נוסף ראו {{קישור פרסומי}} **פרסומי** בחירת ישיבה תיכונית: בין קודש לחול, דרך ארץ וחברים, באתר ערוץ 7
2. ↑  אודות ישיבת הליכות עולם, באתר www.ybaho.co.il
3. ↑  ynet - מפת הבגרויות של ישראל, באתר bagruyot.ynet.co.il (באנגלית)
**דיסאוטונומיה** (**Dysautonomia**) היא מצב המאופיין בפגיעה במערכת העצבים האוטונומית (ANS). מצב זה עלול להשפיע על תפקוד הלב, שלפוחית השתן, המעיים, בלוטות הזיעה וכלי הדם. למצב זה יש סיבות רבות, לא כולן נוירופתיות.
ישנן מספר מחלות דיסאוטונומיות, בהן מחלת פרקינסון, איידס, ניוון רב מערכתי, כשל אוטונומי, תסמונת הטכיקרדיה התנוחתית, נוירופתיה אוטונומית.

האבחנה מתבצעת באמצעות בדיקה פונקציונלית של מערכת העצבים האוטונומית, תוך התמקדות בהשפעתה על מערכות הגוף. הבדיקה מבקשת לזהות את מרכיבי המחלה הבסיסיים אשר הובילו להתפתחות של סימפטומים או נוירופתיה אוטונומית. הטיפול במחלות דיסאוטונומיות הוא לרוב טיפול סימפטומטי, אם כי כמה מהם יכולות להיות מטופלות ישירות. 

תחת ההגדרה של דיסאוטונומיה כלולות מחלות רבות, ותופעה זאת משפיעה על אנשים רבים, למרות זאת רופאים רבים לא מכירים את המאפיינים והבדיקות הנדרשות ולכן חולים רבים מתקשים בקבלת האבחנה ובקבלת הטיפול הנדרש.

דיסאוטונומיה היא תוצר של מחלה תורשתית או מחלה ניוונית נוירולוגית; היא יכולה להתרחש גם עקב פגיעה של מערכת העצבים האוטונומית כהפרעה משנית הנגרמת ממצב רפואי קודם, לעיתים לא ברור המקור לבעיה ולכן לא ברור משנית לאיזה בעיה רפואית היא הופיעה.

ראו גם
------

* דיסאוטונומיה משפחתית

קישורים חיצוניים
----------------

ויקישיתוף מדיה וקבצים בנושא **דיסאוטונומיה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* LCCN: sh85040331

 |
רן כהן בהופעה עם גלי עטרי (2019)
**רן אמבר כהן** (נולד ב-5 באפריל 1979, ט׳ בניסן ה׳תשל״ט) הוא מוזיקאי יוצר, גיטריסט וזמר ישראלי אשר הוציא לאור שני אלבומי סולו, שיתף ומשתף פעולה כנגן עם אמנים והרכבים מוכרים בישראל ולימד גיטריסטים ומוזיקאים רבים בארץ ובניו יורק.

אלבום הבכורה של רן **׳אוסף זכרונות׳** הוקלט בניו-יורק ויצא בחברת התקליטים התו השמיני ב-2009. האלבום זכה להשמעות רדיו רבות, קיבל תשומת לב מהתקשורת וביקורות משובחות מצד מבקרי המוזיקה, הופץ בכל חנויות המוזיקה בישראל והוביל להמשך יצירה ועבודה של כהן על אלבומו השני **׳עומד ומחכה׳** אשר עליו זכה לפרס מקרן אקו״ם לעידוד היצירה ויצא לאור ב-2014.

שירים מתוך שני האלבומים נבחרו כשירי שבוע בתחנות רדיו שונות כגון 88fm רדיו תל אביב ועוד, נכנסו לפלייליסטים של חברות שירותי מוזיקה בישראל ורן הופיע עם להקתו ובמופעי סולו ברחבי ישראל ובניו-יורק.

רן הצטרף כגיטריסט ללהקת בית הבובות למספר שנים ועימם קיבל אלבום פלטינה משולשת על מכירות מעל 90,000 עותקים. במקביל, בעשור האחרון ניגן רן גם בהפקות שונות לצד אמנים כגון גלי עטרי, אריק סיני, עדן בן זקן ועוד, והשתתף בפרויקט ׳אותו הים׳ של שאול בסר עם עמוס עוז, אהובה עוזרי, לאורה רבלין, דודי לוי והלחין יחד עם בסר את אחד משירי הפרויקט ׳לא היה ואזל׳ ששר והקליט יהלי סובול.

בארה״ב ניגן, הקליט, הופיע עם הרכב ג׳אז שלו, כתב יצר ולימד, וסיים תואר ראשון במוזיקה BFA בהצטיינות מה-City College Of New York. לפני כן למד כשנה בThe New School שם קיבל מלגת לימודים בהמשך למלגות קודמות שזכה להן מ-Berklee College of Music שבבוסטון.

בשובו ארצה לאחר שהייה של שש שנים בניו יורק, זכה רן בפרס ובמענק בקטגוריית מלחין מצטיין מטעם משרד התרבות ומשרד הקליטה.

קישורים חיצוניים
----------------

* אתר האינטרנט הרשמי של רן אמבר כהן
* הדף של רן אמבר כהן ברשת החברתית פייסבוק
* רן אמבר כהן, ברשת החברתית Instagram
* רן כהן, באתר שירונט
* ערוץ היוטיוב של רן אמבר כהן
* המוזיקה של רן כהן בשירות המוזיקה ספוטיפיי Spotify
* המוזיקה של רן כהן בשירות המוזיקה אפל מיוזיק Apple Music

**ראיוניות**

* טל גורדון קול ההתחלות:רן כהן, באתר הבמה, 27 במרץ 2009

**על יצירתו**

* עירית ריבניקר, מים שקטים חודרים עמוק: רן כהן יצר אלבום בכורה מושלם, באתר nrg‏, 12 במרץ 2009
* אתר הבמה סקירת סינגל 'שלום יפה'
* יום יום שיר עם רן כהן
* השמעה ראשונה עם רן כהן
* ביקורת מהמבקר עמוס אורן אתר הבמה לאלבום ׳עומד ומחכה׳
פרח ועלים של בלדונה
**בלדונה** (שם מדעי: *Atropa belladonna*) הוא צמח רב-שנתי ממשפחת הסולניים הגדל בר במערב אסיה, צפון אפריקה ואירופה.

השם בלדונה, שמשמעותו באיטלקית הוא "אישה יפה", מקורו במנהג מתקופת הרנסאנס, כאשר נשים נהגו להוסיף לעיניהן טיפות של נוזל המופק מהצמח, נוזל שהרחיב את אישוני עיניהן, מה שנחשב ליפה.

הבלדונה יכול להגיע לגובה של עד שני מטרים ויש לו פרחים בצורת פעמון בצבע חום-סגול, שמהם מתפתחים פירות כדוריים, תחילה ירוקים ובהמשך שחורים מרובי זרעים. אורך העלים מגיע עד 16 סנטימטרים. השורש לבן ומעובה. הפריחה מתרחשת בחודשי הקיץ, יוני עד אוגוסט.

הצמח כולו ובעיקר השורש מכיל כעשרים אלקלואידים פעילים, כולל אטרופין, היוסציאמין וסקופולמין. כל חלקי הצמח רעילים לאדם ולבעלי חיים.

קישורים חיצוניים
----------------

ויקישיתוף מדיה וקבצים בנושא **בלדונה** בוויקישיתוף
* בלדונה, באתר ITIS (באנגלית)
* בלדונה, באתר NCBI (באנגלית)
* בלדונה, באתר האנציקלופדיה של החיים (באנגלית)
* בלדונה, באתר Tropicos (באנגלית)
* בלדונה, באתר GBIF (באנגלית)
* בלדונה, באתר The Plant List (באנגלית)
* בלדונה, באתר IPNI (באנגלית)
* בלדונה, באתר אנציקלופדיה בריטניקה (באנגלית)
* בלדונה באתר גאמנון

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558747705171
* BnF: cb12487998h (data)
* GND: 4180340-1
* LCCN: sh95007338

 |
ציפורן מתכתית
**ציפורן** הוא אביזר המולבש על קצה של עט דיו ומאפשר כתיבה עם דיו על חומר כתיבה, בדרך כלל נייר. הציפורן עשוי ממתכת והיא מעוצבת עם קצה מחודד ומפוצל.

הציפורן הומצאה במצרים העתיקה והולבשה על הקנים. את הציפורנים יצרו ממתכות רכות, כמו נחושת. מבנה הציפורן נועד לנתב את נוזל הכתיבה לקצה המפוצל. את הפיצול של הקצה ניתן היה לשלוט ברוחבו על ידי לחיצה על כלי הכתיבה, ככל שנלחץ יותר, נפתח הסדק וזרם יותר נוזל לכתיבה.

את עט הדיו עם הציפורן בקצה טבלו בקסת דיו וכתבו עם הדיו, שנצמד לציפורן וכשאזל טבלו שוב את הציפורן בקסת. עם הזמן שוכללו עטי דיו רגילים לעט נובע, שגם קצהו הסתיים בציפורן. עטים נובעים היו שכלול יוקרתי, לכן נהגו לצפות חלק מהצפורנים בזהב ומחירם עלה בהתאם. לא מייצרים את כל הציפורן מזהב בגלל רכות המתכת, לכן מסתפקים בציפוי זהב.

הציפורן איבדה את מקומה, כשהופיעו העטים הכדוריים, שלא נזקקו לה, אך עדיין יש הרואים בעט עם ציפורן סמל סטטוס וממשיכים להשתמש בהם. ציפורן אפשר להחליף אם הקצה התכהה או שמעדיפים ציפורן אחרת.

הערות שוליים
------------

1. ↑  ציפורן וראשי כתיבה מתחלפים (Nibs)

| כלי כתיבה |
| --- |
| 

|  |  |
| --- | --- |
| גיר • דיו • טוש • טיפקס • מדגש • מחברת • מחדד • מחק • עיפרון • עט • ציפורן \* קולמוס • קלמר • קסת דיו • נייר פחם • רייספדר • רפידוגרף |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4348438-4

 |
**לְשׁוֹן-פַּר** (שם מדעי: *Anchusa*) הוא סוג של צמחים עשבוניים חד-שנתיים ורב-שנתיים ממשפחת הזיפניים הכולל 35 מינים.

מאפיינים
--------

תפוצתם של מינים אלו כוללת את אירופה, צפון אפריקה ודרומה ובמערב אסיה. כמו כן, מיני הסוג מיובאים כיום לארצות הברית. חלק ממיני לשון-הפר הם צמחים חד-שנתיים, חלקם צמחים דו-שנתיים וחלקם רב-שנתיים, והם בעלי המאפיינים הכללים של משפחת הזיפניים. הם לרוב צמחים עשבוניים המכוסים בשערות זיפיות. עלי הצמח הם פשוטים או תמימים, ומכוסים בשערות קשות.

לפרחי לשון-הפר סימטריה רדיאלית. צבעי הפרחים משתנים בין מיני הסוג. על הצמחים נראים מספר פרחים בעלי חמישה עלי גביע המאוחדים בבסיסם, וחמישה עלי כותרת היוצרים צינור צר שכיוונו מעלה. פרחי לשון-הפר זוכים לביקורים תכופים על ידי דבורים. שורשי לשון-הפר מכילים anchusin, שהוא שרף חום-אדום המשמש לצביעה. הוא אינו מסיס במים, אך כן מסיס באלכוהול, בכלורופורם ובדיאתיל אתר.

מיני לשון-הפר נאכלים על ידי הזחלים של מספר מיני פרפראים.

עלי לשון הפר גם מותרים לאכילת אדם ונעשה בהם שימוש בין היתר כבעלי גפן עבור "ממולאים". בערבית העלים נקראים "עלי הלשון" (ورق اللسان).

מינים
-----

בישראל נפוצים שישה המינים הבאים:

1. לשון-פר איטלקית (*Anchusa azurea*)
2. לשון-פר מדברית (*Anchusa milleri*)
3. לשון-פר מזרחית (*Anchusa ovata*)
4. לשון-פר מצויה (*Anchusa undulata*) - המין היחיד בסוגו בישראל שהגביע מחולק לאונות עד לאמצען לכל היותר. בשאר המינים עלי הגביע מפורדים עד לבסיסם או כמעט כך.
5. לשון-פר מצרית (*Anchusa aegyptiaca*)
6. לשון-פר סמורה (*Anchusa strigosa*)

בעבר המין לשון-פר מגובבת (*Anchusa aggregata*) נחשב למין של לשון-פר אך היום מקובל לסווגו תחת סוג נפרד לשון-שור והמין נקרא לשון-שור מגובבת (*Hormuzakia aggregata)*.

* לשון-פר מצויהלשון-פר מצויה
* לשון-פר מגובבת, נס ציונהלשון-פר מגובבת, נס ציונה
* לשון-פר איטלקית בספרדלשון-פר איטלקית בספרד

הערות שוליים
------------

1. ↑  Anchusa L, POWO plants of the World Online. Published on the Internet
2. ↑  לשון-שור מגובבת, באתר צמחיית ישראל וסביבתה

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **לשון-פר** |
| ויקימינים טקסונומיה בוויקימינים: **Anchusa** |

* לשון-פר, באתר ITIS (באנגלית)
* לשון-פר, באתר NCBI (באנגלית)
* לשון-פר, באתר האנציקלופדיה של החיים (באנגלית)
* לשון-פר, באתר Tropicos (באנגלית)
* לשון-פר, באתר GBIF (באנגלית)
* לשון-פר, באתר IPNI (באנגלית)
* מידע ותמונות אודות מיני לשון-הפר הנפוצים בישראל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537524205171

 |
**אנואר אל-ע'אזי** (בהולנדית: **Anwar El Ghazi**; נולד ב-3 במאי 1995) הוא כדורגלן הולנדי ממוצא מרוקאי, המשחק בעמדת הקשר.

קריירה
------

אל-ע'אזי החל את הקריירה שלו בכדורגל במחלקת הנוער של מועדון BVV Barendrecht (אנ'), ובהמשך הצטרף לאקדמיית הנוער של פיינורד למשך שתי עונות. אחר כך הצטרף לקבוצת ספרטאן לפני שעבר לספרטה רוטרדם.

בשנת 2013 הצטרף לאקדמיה לנוער אייאקס.

במהלך עונת 2014 שיחק בקבוצת אייאקס הבוגרת. באחד ממשחקי קדם העונה, כבש שמונה שערים ב־150 דקות, והפך למלך השערים של אייאקס בקדם העונה.

ב־31 בינואר 2017 עבר אל-ע'אזי לליל, תמורת שמונה מיליון אירו.

ב־22 באוגוסט 2018 חתם באסטון וילה. הוא ערך את הופעת הבכורה שלו ב־25 באוגוסט 2018 במשחק נגד רדינג, שהסתיים בתיקו 1–1.

ב־27 במאי 2019 הבקיע את שער הבכורה שלו באסטון וילה במשחק נגד דרבי קאונטי, שהסתיים בניצחון קבוצתו 1–2.

בינואר 2022 הושאל לאברטון, במדיה ערך 2 הופעות בלבד.

ב-31 באוגוסט 2022 חזר להולנד וחתם בפ.ס.וו. איינדהובן.

ב-22 בספטמבר 2023 חתם במיינץ 05. ב-17 באוקטובר 2023 מיינץ 05 הודיעו שאל גאזי מושעה מכל פעילות בקבוצה בעקבות פרסומים שהפיץ ברשתות החברתיות, התומכות בארגון הטרור חמאס במהלך מלחמת חרבות ברזל. בהמשך חזר לקבוצה לאחר שהתנצל. לאחר מכן פרסם פוסט נוסף בסגנון דומה דבר שהביא לשחרורו מהקבוצה.

### נבחרת לאומית

כבעל אזרחות כפולה, היה אל-ע'אזי זכאי לייצג את נבחרת הולנד או את נבחרת מרוקו, אך בחר לייצג את הולנד. אל-ע'אזי ערך את הופעת הבכורה שלו בנבחרת הנוער במשחק ידידות נגד אוסטריה ב־15 באוקטובר 2012.

קישורים חיצוניים
----------------

ויקישיתוף מדיה וקבצים בנושא **אנואר אל-ע'אזי** בוויקישיתוף
* אנואר אל-ע'אזי, ברשת החברתית אקס (טוויטר)
* אנואר אל-ע'אזי, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN





1. ↑  מערכת ספורט היום, אנואר אל גאזי שוחרר סופית ממיינץ ותקף: "אובדן הפרנסה הוא כלום בהשוואה לגיהינום של החפים מפשע בעזה", באתר ישראל היום, 4 בנובמבר 2023
2. ↑  ynet ספורט, אחרי שהתבטא שוב נגד ישראל: מיינץ שיחררה את אנואר אל גאזי, באתר ynet, 3 בנובמבר 2023
**נמל התעופה הבינלאומי ארג'ן** (בטורקית: **Ercan Uluslararası Havalimanı**) הוא נמל תעופה המשמש כשער האווירי העיקרי של לפקושה, בירת הרפובליקה הטורקית של צפון קפריסין, ושל הישות כולה. הנמל שוכן במישור מסאוריה, במרחק אווירי של כ-13 ק"מ מזרחית למרכז העיר לפקושה, ובמרחק של כ-40 ק"מ מערבית לעיר גזימאוסה. 

היות שהרפובליקה לא זכתה להכרה בינלאומית למעט מצד טורקיה, גם נמל התעופה אינו מוכר על ידי אף מדינה מלבדה, וקוד יאט"א שלו ואף קוד ICAO שהוקצו לו אינם מופיעים ברישומים הרשמיים של שני הארגונים. בנוסף, נכון לשנת 2018 אף טיסה בינלאומית אינה יכולה להגיע אליו, אלא אם כן עצרה לחניית ביניים בנמל תעופה בתחומי טורקיה. איסור זה נמצא בדיונים מאז שנת 2006‏. 

נמל התעופה הוקם על ידי הצבא הבריטי במלחמת העולם השנייה כנמל צבאי, וכונה "נמל התעופה טימבו" (Τύμβου), על שם הכפר הסמוך. לאחר פלישת טורקיה לקפריסין ב-1974 והשבתת פעילותו של נמל התעופה הבינלאומי בניקוסיה, הנמל הורחב והפך לשער המרכזי של הרפובליקה בשנת 2004. במקביל הכשירה הרפובליקה של קפריסין את נמל התעופה הבינלאומי בלרנקה כשער האווירי הראשי שלה כבר ב-1975. נכון לשנת 2021 מתבצעות בנמל עבודות לסלילת מסלול טיסה חדש, ובית נתיבות חדש מדרום לו.

מהנמל יוצאות טיסות אך ורק לנמלי תעופה בטורקיה, ובהם נמל התעופה הבינלאומי איסטנבול אטאטורק, נמל התעופה הבינלאומי איסטנבול סביהה גקצ'ן, נמל התעופה הבינלאומי אנקרה אסנבואה, נמל התעופה הבינלאומי איזמיר אדנאן מנדרס, ונמל התעופה הבינלאומי של אנטליה. טיסות המשך מגיעות למספר יעדים באירופה. כל הטיסות הפוקדות את הנמל מבוצעות על ידי חברות תעופה טורקיות.

טרמינל הנוסעים
אזור ה-Check in בטרמינל

קישורים חיצוניים
----------------

ויקישיתוף מדיה וקבצים בנושא **נמל התעופה הבין-לאומי ארג'ן** בוויקישיתוף
* 

* אתר האינטרנט הרשמי של נמל התעופה הבין-לאומי ארג'ן (בטורקית)
* נמל התעופה הבין-לאומי ארג'ן, ברשת החברתית פייסבוק
* נתוני הנמל
* מידע אודות תאונות בנמל
* מידע אודות הנמל באתר Fallingrain
* Ercan airport

הערות שוליים
------------

1. ↑  קוד זה אינו מופיע ברישומי הארגון
2. ↑  קוד זה אינו מופיע ברישומי הארגון
3. ↑  Turkey will open up to Cyprus
פסל טורול. הכתר על ראשו איננו כתר הונגריה הקדוש אלא כתר המיוחס לאטילה ההוני
**טורול** (בהונגרית: **Turul**) היא ציפור מיתולוגית אגדית, המהווה את הסמל המובהק ביותר של הקשר בין העם ההונגרי לשורשיו בשבטים המדיארים וההקשרים שלהם עם ההונים בתקופה שלפני קבלת הנצרות. לפי האגדות הטורול מקנן בראש עץ החיים יחד עם נשמות התינוקות שלא נולדו (המופיעים גם הם כציפורים) ומהווה את הקשר בין הארץ לרקיע. הוא מסמל גם את רצון האל (או האלים) ואת גורל העם. בייצוגיו האמנותיים נושא הטורול בין טפריו חרב, היא "חרב אטילה".

מקור השם
--------

מקור השם מכינוי לעופות דורסים ממין הנציים בשפות טורקיות: *togrıl* או *turgul*, בפרט נץ גדול.

הופעה במיתוס
------------

הטורול מופיע בשתי אגדות במיתוס ההונגרי. באחת הוא מופיע בחלומה של אֵמָשֶה, אמו של אָלמוֹש (לימים מנהיג השבטים המדיארים ואב-שושלתם) ורעייתו של אוּדֵ'ק (נצר לאטילה ההוני). בחלומה עיבר אותה הטורול ומגופה יצא נהר שזרם מערבה והפך לנהר גדול, סמל לשושלת המנהיגים. באגדה אחרת מופיע הטורול כאשר הוא מציל את השבטים המדיארים, הדוהרים על סוסיהם מערבה, מהתקפת עיטים. לאחר מכן מורה להם הטורול את הדרך אל הארץ אותה יכבשו לבסוף ושתהפוך להונגריה. המיתוס מקשר באמצעות הטורול את המדיארים עם ההונים וקובע, לפיכך, שהונגריה, ארצם של ההונים היא ירושתם החוקית של המדיארים.

בית ארפאד, מנהיג המדיארים, בנו של אלמוש, נקרא "בית טורול" ושבטו, השבט המדיארי המרכזי, "שבט טורול".

לאחר קבלת הנצרות על ידי אישטוון הראשון, מלך הונגריה החליף במידה מסוימת המלאך גבריאל את הטורול כנושא בשורת האל למלך ההונגרי ולעמו.

בתרבות ובאמנות
--------------

קיימים מספר פסלים גדולים של טורול בהונגריה. אחד מהם בשער גבעת הטירה בבודפשט. ציפורי טורול מופיעות גם על גשר החירות בבודפשט. בולי הונגריה הראשונים הופיעו עם דמות טורול. הטורול הופיע גם על סמלים ממלכתיים כגון סמל המשרד לביטחון לאומי (Nemzetbiztonsági Hivatal).

קישורים חיצוניים
----------------

ויקישיתוף מדיה וקבצים בנושא **טורול** בוויקישיתוף
* הטורול במיתוס ההונגרי (באנגלית)
* הטורול והגריפון, החיות המקודשות של אבותינו (בהונגרית)
עיט דו-ראשי כסמלה של האימפריה הביזנטית. הראש הפונה שמאלה מסמל את רומא, והראש הפונה ימינה מסמל את קונסטנטינופול - תבליט מהפטריארכיה של קונסטנטינופול, איסטנבול
**עיט דו-ראשי** הוא סמל קדום של עיט בעל שני ראשים הפונים לכיוונים מנוגדים, המופיע בסמלי מדינות רבות בעבר וגם בהווה.

העדות המוקדמת ביותר לסמל זה התגלתה בחפירות ארכאולוגיות של התרבות החתית באסיה הקטנה (המאה ה-20 לפנה"ס - המאה ה-13 לפנה"ס).

כעבור שנים אומץ סמל זה על ידי אימפריות ומדינות שונות באירופה ובאסיה בתקופות שונות:

| מדינה | שנים | סמל |
| --- | --- | --- |
| ארמניה הארסאכידית | 54–428 |  |
| האימפריה הביזנטית | 395–1495 |  |
| האימפריה הרומית הקדושה | 843–1806 |  |
| סולטנות רום | 1077–1307 |  |
| האימפריה הרוסית | 1682–1917 |  |
| האימפריה האוסטרית | 1804–1867 |  |
| הקונפדרציה הגרמנית | 1815–1866 |  |
| האימפריה האוסטרו-הונגרית | 1867–1917 |  |
| ממלכת יוגוסלביה | 1918–1941 |  |
| הרפובליקה האוסטרית הראשונה בתקופת האוסטרופשיזם | 1934–1938 |  |
| סרביה ומונטנגרו | 1992–2006 |  |

העיט הדו-ראשי נותר עד היום בסמליהן של חמש מדינות (מופיע גם בדגלן הלאומי של שלוש מהן), ועד 2007 הופיע בסמל של ישות מדינית נוספת:

* רוסיה
* אלבניה (מופיע גם בדגלה הלאומי)
* סרביה (מופיע גם בדגלה הלאומי)
* מונטנגרו (מופיע גם בדגלה הלאומי)
* ארמניה - בנוסף לעיט בעל ראש אחד, מופיע סמל מוקטן של עיט דו-ראשי
* רפובליקה סרפסקה (ישות מדינית בתוך בוסניה והרצגובינה החל מ-1992) - בסמל שהיה נהוג בשנים 1992–2007

הוא גם הסמל של הנצרות היוונית-האורתודוקסית ושל הישות האוטונומית הר אתוס, וכן של ערים וחבלי ארץ שונים באירופה.

|  |  |  |  |  |  |
| --- | --- | --- | --- | --- | --- |
| סמל רוסיה | סמל אלבניה | סמל סרביה | סמל מונטנגרו | סמל ארמניה | סמל סרפסקה עד 2007 |
| סמל של הנצרותהיוונית-האורתודוקסיתושל הישות האוטונומיתהר אתוס | דגל אלבניה | דגל סרביה | דגל מונטנגרו |

"עוף" זה לא נחשב בעבר, וגם לא נחשב כיום - לעוף לאומי באף מדינה.

בארבע מדינות נוספות, הנמצאות בשטחים של אותן אימפריות קדומות, הסמל כיום הוא עיט בעל ראש אחד (עיט הרייך): גרמניה, אוסטריה, פולין, צ'כיה. בשלוש הראשונות, העיט נחשב כיום לציפור לאומית.

קישורים חיצוניים
----------------

ויקישיתוף מדיה וקבצים בנושא **עיט דו-ראשי** בוויקישיתוף
**תירוקסין** (**T4**), ידוע גם כ**תתריודוטירונין**, הוא אחד ההורמונים המיוצרים ומופרשים על ידי בלוטת התריס (תירואיד). תירוקסין "חופשי" - שאינו קשור לחלבונים נושאים, משפיע, יחד עם ההורמון תריודוטירונין (T3, שאליו הופך התירוקסין בתאים, וגם מופרש מבלוטת התריס), בעיכול חלבונים, שומנים ופחמימות ומסייע בוויסות המטבוליזם בגוף (קרי: חילוף חומרים).

ריכוז גבוה של תירוקסין או T4 חופשיים קרוי "היפרתירואידיזם", והוא נוצר עקב יתר פעילות של בלוטת התריס.
חוסר בתירוקסין או T4 חופשיים קרוי "היפותירואידיזם" או תת-פעילות של בלוטת התריס, וניתן לטפל בו על ידי נטילת טבליות תירוקסין סינתטי.

התירוקסין (T4) מופק בתאים הפוליקולריים של בלוטת התריס ומכיל ארבעה יוני יוד. מחסור ביוד עשוי להיות אחד הגורמים למחסור בתירוקסין. התירוקסין הוא פרו-הורמון ועשוי להפוך להורמון הפעיל תריודוטירונין (T3) ברקמות פרפריות על ידי האנזים **Deiodinase**, המסיר מהתירוקסין מולקולת יוד אחת. רק 15% מהתריודוטירונין מיוצר בבלוטת התריס ורובו מסונתז מתירוקסין, כך שהתירוקסין מהווה למעשה מאגר של תריודוטירונין.

קישורים חיצוניים
----------------

ויקישיתוף מדיה וקבצים בנושא **תירוקסין** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536405805171
* BnF: cb122616765 (data)
* LCCN: sh85135182

 |
**סרגיי סטרוגנוב** (ברוסית: **Сергей Строганов**‏; 8 בנובמבר 1794 – 22 במרץ 1882) היה אציל רוסי, מדינאי, היסטוריון אמנות, ארכאולוג, אספן ונדבן. הוא היה בן למשפחת סטרוגנוב המפורסמת.

ביוגרפיה
--------

הוא נולד בסנט פטרסבורג, בירת האימפריה הרוסית, בשנת 1794 לברון גריגורי סטרוגנוב (1770–1857) ולנסיכה אנה טרבטסקיה (1765–1824).  

כנער ובוגר צעיר לחם למען רוסיה במלחמות נפוליאון והתבלט בקרב בורודינו ובקרב לייפציג. ב-1815 נשא סטרוגנוב לאישה את נטליה פבלובנה סטרוגנובה (1796–1872), בתה של סופי גוליצין, איתה נולדו לו ארבעה בנים ושלוש בנות. לאחר מכן השתתף סטרוגנוב במלחמת רוסיה-טורקיה בשנים 1828–1829 ובמלחמת קרים.

הרוזן סרגיי סטרוגנוב מילא תפקיד גדול בהתפתחות החינוך והתרבות הרוסית במהלך המאה ה-19. בשנת 1825, סטרוגנוב ייסד את האקדמיה הפרטית הראשונה לאמנות ברוסיה (במוסקבה) באמצעות כספו. האקדמיה לאמנות לימדה אומנויות ומלאכות ל-360 אנשים, כולל ילדים וצמיתים. מ-1835 עד 1847, סטרוגנוב היה הממונה על החינוך במחוז מוסקבה, שכלל את אוניברסיטת מוסקבה אשר פרחה אז כמקום מרכזי בחיי האינטלקטואלים הרוסיים.  בשנת 1860 שונה שם האקדמיה לאמנות לבית הספר סטרוגנוב והיא חינכה אדריכלים ואמנים בולטים רבים.

מ-17 באפריל 1859 עד 8 בספטמבר 1859, כיהן הרוזן סטרוגנוב כמושל הכללי של מוסקבה. החל משנת 1860, סטרוגנוב היה המורה של בנו הבכור של הקיסר אלכסנדר השני, וכן של בניו הצעירים.

סטרוגנוב כיהן גם במועצת המדינה של האימפריה הרוסית והיה יו"ר האגודה להיסטוריה ועתיקות ברוסיה בין השנים 1837 ל-1874, וכן ייסד את הוועדה לארכאולוגיה, שניהלה חפירות בערים עתיקות ברוסיה.

כבעל אדמות, סטרוגנוב התנגד לשחרור הצמיתים הרוסים על ידי הצאר אלכסנדר השני ב-1861.

לאחר רצח אלכסנדר השני ב-1881, הצליח סטרוגנוב ואחרים, לשכנע את הצאר הרוסי החדש, הרוזן אלכסנדר השלישי, לגנוז את הצעתו של מיכאיל לוריס-מליקוב לשינוי הדומא והחוקה הרוסית. 

סטרוגנוב נפטר בשנת 1882 בביתו בסנט פטרסבורג, בן 87.

קישורים חיצוניים
----------------

ויקישיתוף מדיה וקבצים בנושא **סרגיי סטרוגנוב** בוויקישיתוף
* סרגיי סטרוגנוב, באתר "Find a Grave" (באנגלית)

הערות שוליים
------------

1. ↑  СТРОГАНОВ Сергей Григорьевич, www.hist.msu.ru
2. ↑  Kenneth, Count Sergei Stroganov, www.rusartnet.com (באנגלית בריטית)
3. ↑  "Family"
4. ↑  Evans, Charles T. (1991). *Count Sergei Stroganov and the Development of Moscow University, 1835-1947* (PhD). University of Virginia.
5. ↑  Thomas S. Pearson, **Russian Officialdom in Crisis: Autocracy and Local Self-Government, 1861-1900**, Cambridge University Press, 2004-02-12, ISBN 978-0-521-89446-3. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 119293811
* ISNI: 0000 0000 4723 7671
* LCCN: no99009625
* RKD: 460781
* VIAF: 64814100
* WorldCat: lccn-no99009625

 |